ዶክምንተሪ ፊልም ወይም አንዳንድ ጊዜ ዘጋቢ ፊልም ማለት በልቦልድ ላይ ያልተመሠረተ፣ ኢ-ልቦለዳዊ፣ ምናባዊ ወይም አሉባልታዊ ያላሆነ፣ በአውነተኛና ተጨባጭ መረጃዎች፣ ታሪካዊ ክስተቶች፣ ወይም ድርጊቶች ላይ የተመሠረተ ለማስተማር፣ ለማሳወቅ፣ ቅስቀሳ ለማድረግ፣ ታሪክን ለመዘገብ፣ መሠረታዊ የሆኑ መልእክቶችን ለሕዝብ ለማስተላለፍና ለትውልድ ለማውረስ ሲባል የሚዘጋጅ ፊልም ነው፡፡ ዶክምንተሪ ፊልም በፊልም ሥነጥበብ ትምህርት ውስጥ ከፍተኛ ቦታ ያለው ጥበብ ሲሆን በአሁኑ ጊዜ በመላው ዓለም ያሉ የብዙኀን መገናኛ ሥርጭት መሥመሮች ከመደበኛ የዜና እና የወቅታዊ መረጃ ሥርጭቶች ቀጥሎ ተጨባጭ መልእክትን በማስተላለፍ ከፍተኛውን ቦታ ይዟል፡፡ ዶክምንተሪ ፊልም እንደአስፈላጊነቱ በሲኒማ ወይም በተውኔት መልክ በገጸ ባህርያት እየተተወነ ወይም በታማኝ እና ሕያው ዘጋቢ መቅርብ የሚችል ሲሆን በአብዛኛው ተግባራዊ እየሆነ ያለውና የተመደው ግን ታሪካዊ ምስሎችንና ተንቀሳቃሽ ሥዕሎችን በመጠቀም በጥናትና ምርምር የተዘጋጀ ልዩ ዘገባ ወይም ትረካን በማዘጋጀት በትረካ መልክ አቀናብሮ ማቅረብ ነው፡፡ ባለፉት ሃያና ሠላሳ ዓመታት ውስጥ ዲክምነተሪ ፊልም ዕድገት ወደላቀ ደረጃ የደረሰ ሲሆን በተለይ እንደሌሎቹ የፊልም ጥበቦች እጅግ ብዙ ገንዘብ የማይጠይቅ፣ ከልቦለድ ይልቅ በእውነተኛና ገሐዳዊ ክስተቶች ላይ የሚያተኩር፣ በጥናትና ምርምር ላይ ተመረኮዘ መሆኑ፣ የሚያስተምርና የሚያሳውቅ ተደርጎ መዘጋጀቱ፣ አንዳንድ ጊዜም ተመልካቾችን ወይም አድማጮችን የሚያሳትፍ መሆኑ ተወዳጅ እንዲሆን አድርጎታል፡፡ ስለ ዶክምንተሪ ፊልም በርካታ ትንታኔዎች ያሉ ቢሆንም የዚሁኑ ዘመናዊ የማስተማሪያና ቅስቀሳ የማድረጊያ ዘዴ በመጠቀም ለቤተ ክርስቲያን አንዳንድ መርሐ ግብሮች ያለውን አወንታዊ ጠቀሜታ ከግምት ውስጥ በማስገባት የርዕሰ አድባራት ወገዳማት አክሱም ጽዮን ቤተ መጻሕፍት ወመዘክርን ለማስተዋወቅና የሀገራችንን ረጅም ዘመን ያስቆጠረ ታሪክ ለማሳያት፣ ቅድስት ቤተ ክርስቲያን በሀገራችን ማኅበራዊ፣ ሥነ ጥበባዊና እና ሁለንተናዊ ታሪክ ውስጥ የነበራትን ጉልህ ድርሻ በመጠኑ የሚያስገነዝበው ይኽ የመጀመሪያው ዶክምንተሪ ፊልም ተዘጋጅቷል፡፡